Kalász István

*Siegfried és a reggel*

Felriadt. A fülledt hajnalban. Csöndben feküdt.

Érezte a matracban az atkák élnek baktérium

a pohár szélén van a pók fonja körbe az ablak

kilincset.

Felkereste a papucsát a sötétben majd leült

megírta a verset:

Párkányon öregedik a virág

örökzöld marad az ének a fatörzsben éjjel

a víz az ágak felé halad.

A vers sebezhetetlenné tette - ezt érezte.

Ekkor gondolt a vérre amiben Siegfried fürdött.

Aztán olvasta még a monitoron: kipusztult

púposszövőt láttak az éjjeli lepkére vadászók.

Erdőben medvét üldöztek hajnali féltékenységből

öltek és túlzottan kevesen születnek.

Kint a derengett. A kerítés alatt jöttek-mentek

a giliszták felette sárkányok keringtek. Ő kert

végébe ment papucsban addig nézte az eget

míg az mély lett és várta hogy a hársakról jöjjenek

a szív alakú levelek.